Oscar Pistorius ຖືກສານ ຕັດສິນໂທດຈຳຄຸກ 5 ປີ ໃນຄະດີ ​ສັງຫານ​ຄົນ​ຮັກ 
ຜູ້​ພິພາກສາ Thokozile Masipa ​ໄດ້​ປະກາດ​ ການ​ຕັດສິນໂທດ​ດັ່ງກ່າວ ​ໃນ​ວັນ​ອັງຄານ​ມື້​ນີ້ ​ທີ່ນະຄອນ Pretoria ​ເກືອບ​ວ່າ 7 ​ເດືອນ ຫຼັງ​ຈາກການ​ພິຈາລະ​ນາ ​ຄະດີ​​ໂດ່ງດັງນີ້ ​ໄດ້​ເລີ້ມ​ຕົ້ນຂຶ້ນ​.
ຜູ້ພິພາກສາສານອາຟຣິກາໃຕ້ ໄດ້ຕັດສິນໂທດຂັງຄຸກ ນັກແລ່ນ ຂາເຫລັກ ທ້າວ Oscar Pistorius 5 ປີ ໃນຖານໄດ້ສັງຫານ ຄົນຮັກ ນາງສາວ Reeva Steenkamp ຜູ້ພິພາກສາ Thokozile Masipa ໄດ້ປະກາດການຕັດສິນໂທດ ດັ່ງກ່າວ ໃນວັນອັງຄານມື້ນີ້ ທີ່ນະຄອນ Pretoria ເກືອບວ່າ 7 ເດືອນ ຫຼັງຈາກການພິຈາລະນີຄະດີໂດ່ງດັງນີ້ ໄດ້ເລີ້ມຕົ້ນຂຶ້ນ ພວກທະນາຍຄວາມຂອງຈຳເລີຍກ່າວ ຫລັງຈາກການຕັດສິນໂທດວ່າ ເຂົາເຈົ້າຄາດໝາຍວ່າ ທ້າວ Pistorius ຄົງຈະໄດ້ຕິດຄຸກແຕ່ພຽງປະມານ 10 ເດືອນ ກ່ອນເສັດສິ້ນກຳນົດ ເວລາທີ່ເຂົາຖືກກັກບໍລິເວນບ້ານ ຄະນະໄອຍະການ ໄດ້ກົດດັນໃຫ້ ລົງໂທດຈຳຄຸກ ທ້າວ Pistorius 10 ປີ ໃນຂະນະທີ່ບັນດາທະນາຍຄວາມຂອງຜູ້ກ່ຽວ ໂຕ້ແຍ້ງວ່າ ທ້າວ Pistorius ຄວນຖືກກັກບໍລິເວນຢູ່ໃນບ້ານ ແລະການຮັບໃຊ້ບໍລິການປະຊາຄົມ ເພາະເຂົາເຈົ້າຮູ້ສຶກວ່າ ຜູ້ກ່ຽວຊຶ່ງໃສ່ຂາເຫລັກທັງສອງເບື້ອງນັ້ນ ຈະມີຄວາມລຳບາກໃນການຮັບໃຊ້ໂທດຢູ່ໃນຄຸກ ຜູ້ພິພາກສາ ໄດ້ປະຕິເສດຕໍ່ຄຳໂຕ້ແຍ້ງຂອງຝ່າຍທະນາຍຄວາມຂອງ ທ້າວ Pistorius ແລະກ່າວວ່າ ທ່ານນາງພໍໃຈກັບສະພາບການຢູ່ໃນຄຸກ ທີ່ມີອຸບປະກອນຕ່າງໆນາໆ ທີ່ຈຳເປັນສຳຫຼັບພວກທີ່ເສຍອົງຄະ ທ້າວ Pistorius ໄດ້ຖືກຕັດສິນໃນເດືອນແລ້ວນີ້ ວ່າ ມີຄວາມຜິດໃນການສັງຫານແຟນ ສາວ ນາງ Steenkamp ໂດຍໄດ້ຍິງນາງຜ່ານທາງປະຕູຫ້ອງນ້ຳ ທີ່ລ໊ອກໄວ້ ໃນເຮືອນຂອງຜູ້ກ່ຽວເອງ ເມື່ືອເດືອນກຸມພາ ປີ 2013 ທ້າວ Pistorius ໄດ້ກ່າວວ່າ ລາວຄິດວ່າ ນາງ Steenkamp ເປັນໂຈນທີ່ເຂົ້າມາຂະໂມຍເຄື່ອງຂອງໃນຕອນກາງຄືນ